Η συμβολή της εργαζόμενης μνήμης στην ακουστική κατανόηση παιδιών προσχολικής και σχολικής ηλικίας
Creators: name: Χρυσοχόου, Ελισάβετ Π.
Publisher: name: Aristotle University of Thessaloniki
Year: 2006
Subjects: Εργαζόμενη μνήμη
Ακουστική κατανόηση
Working memory
Listening comprehension

description: Ο στόχος της διατριβής ήταν η μελέτη της συμβολής της ΕΜ στην ακουστική κατανόηση σε τρεις διαφορετικές ηλικίες (5.5, 7.5 και 9.5 έτη). Χρησιμοποιήσαμε ως θεωρητική βάση το πολυμερές μοντέλο ΕΜ των Baddeley και Hitch (1974. βλ. και Baddeley, 1986) για να ανιχνεύσουμε τη συμβολή του ΦΚ και του ΚΣΕ στην ακουστική κατανόηση κειμένου. Τα συγκεκριμένα υποσυστήματα θεωρούνται ότι εμπλέκονται στη γλωσσική κατανόηση, υποστηρίζοντας την εκτέλεση διαφορετικών διεργασιών. Το ΦΚ υποστηρίζεται ότι χρησιμοποιείται για να διατηρηθεί ένα λεκτικό αρχείο, το οποίο μπορεί κανείς να συμβουλευτεί σε περίπτωση γλωσσικής επεξεργασίας σε ύστερο χρόνο. Το ΚΣΕ θεωρείται ότι εμπλέκεται στην επεξεργασία σημασιολογικών και συντακτικών πληροφοριών και στην αποθήκευση των προϊόντων επεξεργασίας. Μάλιστα, η κατανόηση κειμένου, η οποία εμπλέκει τη μεταφορά και ενοποίηση πληροφοριών, φαίνεται να στηρίζεται σε λειτουργίες του ΚΣΕ, όπως ο συντονισμός παράλληλων εργασιών, και η επιλογή, η ενεργοποίηση και ο χειρισμός πληροφοριών της ΜΜ. Η συμβολή των δύο υποσυστημάτων στην κατανόηση κειμένου αναμένεται να είναι σημαντικότερη στην παιδική ηλικία, κατά την οποία οι διεργασίες γλωσσικής επεξεργασίας δεν έχουν ακόμα αυτοματοποιηθεί. Αξιοποιήσαμε μνημονικά έργα που διαφοροποιούνται ως προς τη φύση και τις απαιτήσεις που θέτουν για το χειρισμό και τη μνημονική διατήρηση πληροφοριών. Αξιολογήσαμε επίσης το λεξιλόγιο των παιδιών, καθώς και ουσιώδη συστατικά της κατανόησης κειμένου, όπως η ανάκληση πληροφορίας του κειμένου, η συναγωγή αναγκαίων και επεξεργαστικών συμπερασμών, η κατανόηση παρομοιώσεων και ο έλεγχος της κατανόησης. Η συνδυασμένη διερεύνηση των παραπάνω παραγόντων δεν έχει επιχειρηθεί. Τα αποτελέσματα των αναλύσεων παλινδρόμησης που πραγματοποιήσαμε επαλήθευσαν το γενικό πλαίσιο των υποθέσεών μας. Οι μετρήσεις της ακουστικής κατανόησης κειμένου προβλέφθηκαν καλύτερα από μετρήσεις του ΚΣΕ, παρά από μετρήσεις του ΦΚ. Επίσης, οι μετρήσεις του ΚΣΕ που επέδειξαν προβλεπτική ικανότητα συνέβαλαν διαμέσου του λεξιλογίου αλλά και άμεσα στην πρόβλεψη της εκάστοτε μέτρησης της κατανόησης. Η συμβολή των μετρήσεων της ΕΜ στην πρόβλεψη των μετρήσεων της κατανόησης κειμένου ήταν αντιστρόφως ανάλογη της ηλικίας των συμμετεχόντων. Τέλος, η ικανότητα των μετρήσεων της ΕΜ να συμβάλουν στην πρόβλεψη των μετρήσεων της κατανόησης ήταν ανάλογη με τη συγγένεια των απαιτήσεων που θέτουν οι δύο κατηγορίες έργων αξιολόγησης για τη μνημονική διατήρηση και το χειρισμό πληροφοριών. Συζητούμε επίσης τη θεωρητική εγκυρότητα του πολυμερούς μοντέλου της ΕΜ, καθώς και του ΦΚ και του ΚΣΕ. Αναδεικνύουμε παράγοντες που θα μπορούσαν να διερευνηθούν για να καταστεί αποτελεσματικότερη η πρόβλεψη των μετρήσεων της ακουστικής κατανόησης κειμένου από μετρήσεις της ΕΜ. Τέλος, διατυπώνουμε προτάσεις για την περαιτέρω διερεύνηση του ζητήματος
description: Our aim was to study the contribution of WM to the oral comprehension of text in childhood. Our research was conducted in the frame of Baddeley and Hitch's (1974; Baddeley, 1986) WM model. With regard to language comprehension, the phonological loop of the model (PL) is thought to maintain a phonological record that can be consulted during off-line processing. The central executive (CE) of the model is assumed to be involved in the syntactic and semantic processing, in storing the products, in retrieving relevant information from long-term memory and in coordinating activities within WM. The CE is expected to make a significant contribution to text comprehension, which relies on semantic processing and requires the concurrent storage, processing and integration of information. Its contribution is assumed to be more critical in the early years, when linguistic processing skills are still developing. However, relevant findings are limited. Currently, a test battery has enabled the assessment of WM from the preschool years. The PL and CE tasks of the battery, a vocabulary task, as well as texts with accompanying comprehension questions were translated from English to Greek, were adapted and consequently used as methodological tools in our study. They were administered to 180 children, divided into three groups (C.A. 5:7, 7:7 and 9:7, respectively). The combined investigation of WM contributions to literal comprehension, necessary and elaborative inferences, simile comprehension and comprehension control in the preschool and elementary school years hasn't been attempted yet. The results of regression analyses verified our hypotheses. The CE measures showed a relative advantage, over PL measures, in predicting oral comprehension of text. The contribution of the CE measures was not merely mediated by vocabulary comprehension; it was also direct, in contrast to the PL measures. WM contribution seemed to decrease with children's age. Finally, the contribution of the WM measures seemed to be analogous to the demands set by the comprehension and memory tasks for the manipulation and storage of information. In the context of our main conclusions we also discuss the theoretical validity of this WM model, as well as of the PL and CE components. Finally, we indicate factors that could be investigated further, in order to provide more effective predictions of text comprehension performance from WM measures. Future research is proposed